Doc. dr.sc. Zlatko Karač, mag. ing. arh.

Arhitektonski fakultet Sveučilišta u Zagrebu

HR – 10000 Zagreb, Kačićeva 26

zkarac@arhitekt.hr , mob. 091/736-2546

HRVATSKA GRADITELJSKA BAŠTINA U OPUSU ARHITEKTA BORISA MAGAŠA

Iako se Boris Magaš u posljednjih pedesetak godina pozicionirao kao korifej *nove* arhitekture najviših likovnih dometa, autor antologijskih djela kasne hrvatske moderne, njegovi su počeci bili vezani uz intenzivno proučavanje naše *povijesne* arhitekture. Naime, još kao student 1953. uključio se u istraživački tim prof. Andre Mohorovičića koji je u višemjesečnim ljetnim sesijama pod pokroviteljstvom tadašnje Jugoslavenske akademije obilazio znanstveno netaknute terene Istre, Hrvatskog primorja i kvarnerskih otoka, evidentirajući, snimajući i analitički obrađujući, a po potrebi provodeći i arheološka istraživanja na do tada nepoznatim slojevima hrvatske graditeljske baštine.

Ta se suradnja kontinuirano nastavila i nakon Magaševa prijama za asistenta 1956. (isprva doduše na projektantskoj katedri kod prof. V. Turine), pa sve do njegova odlaska s Arhitektonskog fakulteta krajem 1966. Rezultat toga zajedničkog rada s Mohorovičićem su brojne arhitektonske snimke i skice iscrtane Magaševom rukom, kasnije objavljene u popratnim Mohorovičićevim studijama.

Zanimljivo da i prvi publicirani Magašev asistentski znanstveni rad nije bio posvećen suvremenoj arhitekturi (kako bi se možda očekivalo od već afirnmiranoga mladog projektanta), već je to bila svojevrsna konzervatorsko-projektantska studija o pristupu obnovi gotičko-renesansne palače Hektorović-Leporini u Hvaru (*Prilog rješavanju problematike arhitektonskih zahvata unutar historijskih cjelina*, „Bulletin Zavoda za likovne umjetnosti JAZU“, 1964.).

Iako u svojim predavanjima Magaš gotovo da i nije imao povijesnih ekskursa ka nacionalnoj baštini, kao student sam se na ispitu osvjedočio u nevjerojatno temeljito Magaševo poznavanje starohrvatske arhitekture i svih dominantnih teorija o njenom podrijetlu (Strzygowski, Karaman, Dyggve, Prelog), što je tek u kasnijim generacijama uveo kao novu temu i u svoja predavanja. To i ne treba čuditi, jer uzimajući u obzir Mohorovičićeve interese, Magaš se na terenu ponajviše susretao upravo s hrvatskom ranosrednjovjekovnom baštinom položenom na slojeve kasne antike i ranoga kršćanstva (Krk, Osor, otok Cres, unutrašnjost Istre). Izvrsno poznavanje starohrvatske predromanike u nekoliko je prigoda Magaša povuklo da kritički i nepovoljno ocijeni koncept Kovačićeve crkve sv. Blaža (u odnosu na dobiveni zadatak), kao školski primjer nepoznavanja teorijske podloge onoga što se projektira.

Boris Magaš će se povijesnoj arhitekturi publicistički vratiti i u svome kasnome razdoblju kada je za 4. svezak kapitalne Akademijine edicije 'Hrvatska i Europa' 2009. napisao veliku sintezu predmodernoga sloja hrvatske baštine - *Arhitektura XIX. stoljeća*.